กบข.ปรับลดพอร์ตลงทุนหุ้น
กบข.เผยปี 2562 เศรษฐกิจโลกชะลอ เล็งลดสัดส่วนลงทุนในหุ้นจาก 23% เหลือ 19% เพิ่มสัดส่วนสินทรัพย์เสี่ยงต่ำแทน คาดผลตอบแทน 2-3%
20 ธ.ค. 2561

กบข.เผยปี 2562 เศรษฐกิจโลกชะลอ เล็งลดสัดส่วนลงทุนในหุ้นจาก 23% เหลือ 19% เพิ่มสัดส่วนสินทรัพย์เสี่ยงต่ำแทน คาดผลตอบแทน 2-3%
นายวิทัย รัตนากร เลขาธิการกองทุนบำเหน็จบำนาญข้าราชการ (กบข.) เปิดเผยว่า ในภาวะที่เศรษฐกิจโลกไม่ค่อยดีเติบโตชะลอลง มีความไม่แน่นอนสูง มีทั้งปัญหาสงครามการค้า ราคาน้ำมันลดลง สะท้อนจากตลาดหุ้นไทยปรับลดลง 9% สหรัฐลดลง 10% เช่นเดียวกับฝั่งเยอรมนี ยุโรป ฝรั่งเศส หรืออังกฤษ ก็มีปัญหาเบร็กซิต เศรษฐกิจสหรัฐปรับขึ้นไปมากและน่าจะพีกแล้ว
ทั้งนี้ กบข.เตรียมปรับลดสัดส่วนการลงทุนที่มีความเสี่ยงสูงอย่างการลงทุนในหุ้นลง จากปีนี้ที่มีสัดส่วน 23% ของพอร์ต ให้เหลือประมาณ 19% เพื่อปรับไปลงทุนในสินทรัพย์ที่มีความเสี่ยงต่ำ ที่มีความปลอดภัย เช่น ตราสารหนี้มากขึ้น จากปีนี้ที่มีสัดส่วนราว 45-46% จะให้เพิ่มเป็น 48-50% แทน โดยจะเน้นตราสารหนี้ไทยและกระจายไปตราสารหนี้ต่างประเทศบางส่วน ขณะเดียวกันก็จะเน้นการกระจายความเสี่ยงมากขึ้น โดยลงทุนในรูปแบบต่างๆ ไม่น้อยกว่า 20 ประเภท
อย่างไรก็ดี การปรับดังกล่าวทำให้ผลตอบแทนเฉลี่ยทุกแบบให้ผลตอบแทนอยู่ในระดับกลางๆ ไม่สูงมาก โดยในปี 2562 กบข.ตั้งเป้าผลตอบแทนเฉลี่ยไม่ต่ำกว่า 2-3% ส่วนปีนี้ยังไม่สรุปว่าผลตอบแทนจะอยู่ระดับใด แต่ยืนยันว่าไม่ขาดทุน
"ปีนี้เราก็เริ่มลดการลงทุนในหุ้นมาตลอด ปีหน้าจะลดลงอีก ทำให้สัดส่วนหุ้นทั้งหมดปีนี้ที่ 23% ทั้งหุ้นไทย สหรัฐ ภูมิภาคเอเชีย กลุ่มประเทศเศรษฐกิจเกิดใหม่ หรือ EM เพื่อให้ปีหน้าลดลงเหลือ 19% แต่จะลดการลงทุนในตลาดโลกมากกว่าตลาดหุ้นไทย เพราะเรามองตลาดหุ้นไทย Downside เริ่มจำกัด แต่ Upside ก็ไม่ง่าย แม้จะมีการเลือกตั้งปีหน้าและปรับการลงทุนระยะสั้นรายเดือนละอียดขึ้นและปรับแผนได้" นายวิทัย กล่าว
สำหรับการปรับลดลงของตลาดหุ้นในช่วงนี้ ซึ่งเป็นผลมาจากสถาบันขายหุ้นออกด้วยนั้น ยังไม่ชัดเจนนักว่าทางสถาบันมีมุมมองเช่นเดียวกับ กบข.หรือไม่
อย่างไรก็ตาม ปีหน้า กบข.จะปรับเข้าสู่ Digital Transformation มากขึ้น เพื่อนำระบบการให้บริการสมาชิกและการสื่อสารกับสมาชิกยกมาทำผ่าน โมบายแอพพลิเคชั่นให้ได้ในปี 2562 พร้อมทั้งนำเสนอสิทธิประโยชน์ต่างๆ ผ่านโมบายแอพให้แก่สมาชิกมากขึ้น เช่น ซื้อสินค้า หรือทำประกันได้ส่วนลด ให้กู้ซื้อบ้านดอกเบี้ย 0% ตลอดปีแรก ปรับเปลี่ยนแผนการลงทุนผ่านแอพ เป็นต้น รวมไปถึงการให้ความรู้ในการบริหารเงินให้สมาชิกมีเพียงพอใช้หลังเกษียณ โดยจะร่วมมือกับจุฬาลงกรณ์มหาวิทยาลัย โดยปัจจุบันมีสมาชิกใช้บริการผ่านระบบประมาณ 1 แสนราย จากสมาชิกทั้งหมด 1 ล้านราย